Sannfærður um að Guðmundur spilar til sigurs Kári Kristján Kristjánsson skorar gegn Dönum í sigurleiknum á laugardaginn . Ljósmynd / Einar Ragnar Haraldsson Óhætt er að segja að Danir nagi neglurnar vegna stöðu sinnar í E-riðli Evrópumóts karla í handknattleik . Þeir verða að treysta á að Íslendingar vinni Ungverja í lokaumferðinni í dag , og sjálfir síðan að vinna Rússa í seinni leiknum því annars er þátttöku þeirra á mótinu lokið . Ísland er með fjögur stig og komið áfram , Ungverjaland er með þrjú stig , Danmörk eitt stig en Rússland er án stiga og þegar úr leik í baráttunni um sæti í milliriðli . „ Þetta er að sjálfsögðu staða sem enginn okkar vildi vera í . En við getum ekki gert mikið við því lengur . Nú verðum við að bíða og sjá hvað gerist í fyrri leiknum og síðan verðum við að ljúka okkar verki sjálfir , “ sagði skyttan öfluga Mikkel Hansen við BT . Mikið hefur verið gert úr því að Guðmundur Þ. Guðmundsson og íslenska liðið séu með örlög Dana í sínum höndum en Guðmundur þjálfaði Dani og fékk ekki að halda áfram með liðið þótt hann stýrði því til ólympíutitils árið 2016 . Danski landsliðsmaðurinn René Toft Hansen telur að þetta sé ekki ofarlega í huga Guðmundar í dag . „ Ég er viss um að hann er fyrir löngu búinn að skilja þetta við sig og það höfum við líka sjálfir gert . Ég er sannfærður um að Guðmundur spilar til sigurs , hvort sem það þýði að hann taki Danmörku með sér áfram í keppninni eða ekki . Ég er viss um að hann er ekki að velta sér upp úr löngu liðnum tíma og farinn að hugsa um allt aðra hluti , " sagði Toft við Danmarks Radio .